Document ID: 32009D0591

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Ιουλίου 2009
σχετικά με την ύπαρξη υπερβολικού ελλείμματος στη Λεττονία
(2009/591/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 6,
τη σύσταση της Επιτροπής,
τις παρατηρήσεις της Λεττονίας,
Εκτιμώντας τα ακόλουθα:
(1)
Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.
(2)
Το σύμφωνο σταθερότητας και ανάπτυξης βασίζεται στον στόχο της επίτευξης υγιών δημόσιων οικονομικών ως μέσου ενίσχυσης των προϋποθέσεων για σταθερότητα των τιμών και ισχυρή αειφόρο ανάπτυξη, οι οποίες ευνοούν τη δημιουργία απασχόλησης.
(3)
Η διαδικασία υπερβολικού ελλείμματος (ΔΥΕ) βάσει του άρθρου 104 της συνθήκης, όπως διευκρινίζεται από τον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (1), (που αποτελεί μέρος του συμφώνου σταθερότητας και ανάπτυξης), προβλέπει τη λήψη απόφασης για την ύπαρξη υπερβολικού ελλείμματος. Το πρωτόκολλο για τη διαδικασία υπερβολικού ελλείμματος, το οποίο προσαρτάται στη συνθήκη, περιλαμβάνει περαιτέρω διατάξεις για την εφαρμογή της ΔΥΕ. Ο κανονισμός (ΕΚ) αριθ. 3605/93 (2) καθορίζει λεπτομερείς κανόνες και ορισμούς για την εφαρμογή των διατάξεων του εν λόγω πρωτοκόλλου.
(4)
Η μεταρρύθμιση του συμφώνου σταθερότητας και ανάπτυξης το 2005 απέβλεπε στην ενίσχυση της αποτελεσματικότητάς του και των οικονομικών του ερεισμάτων, καθώς επίσης και στη διασφάλιση της μακροπρόθεσμης διατηρησιμότητας των δημόσιων οικονομικών. Ο στόχος ήταν να διασφαλιστεί ιδίως ότι το ιδιαίτερο οικονομικό και δημοσιονομικό υπόβαθρο θα λαμβανόταν πλήρως υπόψη σε όλα τα στάδια της ΔΥΕ. Κατ’ αυτόν τον τρόπο, το σύμφωνο σταθερότητας και ανάπτυξης παρέχει το πλαίσιο στήριξης των κυβερνητικών πολιτικών για την άμεση επιστροφή σε υγιείς δημοσιονομικές θέσεις, λαμβάνοντας υπόψη την οικονομική κατάσταση.
(5)
Το άρθρο 104 παράγραφος 5 της συνθήκης ορίζει ότι η Επιτροπή απευθύνει τη γνώμη της στο Συμβούλιο εάν κρίνει ότι υπάρχει ή ότι μπορεί να εμφανισθεί υπερβολικό έλλειμμα σε ένα κράτος μέλος. Με γνώμονα την έκθεση αυτή σύμφωνα με το άρθρο 104 παράγραφος 3 της συνθήκης και λαμβάνοντας υπόψη τη γνώμη της οικονομικής και δημοσιονομικής επιτροπής σύμφωνα με το άρθρο 104 παράγραφος 4 της συνθήκης, η Επιτροπή κατέληξε στο συμπέρασμα ότι στη Λεττονία υφίσταται υπερβολικό έλλειμμα. Κατά συνέπεια, η Επιτροπή απηύθυνε τη γνώμη αυτή προς το Συμβούλιο σχετικά με τη Λεττονία στις 2 Ιουλίου 2009 (3).
(6)
Το άρθρο 104 παράγραφος 6 της συνθήκης ορίζει ότι το Συμβούλιο θα πρέπει να λάβει υπόψη τυχόν παρατηρήσεις του οικείου κράτους μέλους πριν να αποφασίσει, μετά από συνολική εκτίμηση, αν υφίσταται υπερβολικό έλλειμμα. Στην περίπτωση της Λεττονίας, η συνολική αυτή εκτίμηση οδηγεί στο συμπέρασμα που εκτίθεται στην παρούσα απόφαση.
(7)
Σύμφωνα με την κοινοποίηση ΔΥΕ τον Απρίλιο 2009, το έλλειμμα του ευρύτερου δημόσιου τομέα στη Λεττονία ανήλθε στο 4,0 % του ΑΕΠ το 2008, υπερβαίνοντας, συνεπώς, την τιμή αναφοράς του 3 % του ΑΕΠ. Περαιτέρω, το έλλειμμα δεν ήταν πλησίον του 3 % της τιμής αναφοράς του ΑΕΠ. Η υπέρβαση της τιμής αναφοράς μπορεί, εντούτοις, να θεωρηθεί έκτακτη κατά την έννοια της συνθήκης και του συμφώνου σταθερότητας και ανάπτυξης. Συγκεκριμένα, οφείλεται σε σοβαρή επιδείνωση των οικονομικών συνθηκών κατά την έννοια της συνθήκης και του συμφώνου σταθερότητας και ανάπτυξης. Σύμφωνα με τις εαρινές προβλέψεις των υπηρεσιών της Επιτροπής το 2009, η αύξηση του πραγματικού ΑΕΠ της Λεττονίας προβλέπεται ότι θα είναι έντονα αρνητική το 2009, της τάξης του 13,1 %, μετά από μείωση κατά 4,6 % το 2008· οι πιο πρόσφατοι δείκτες δείχνουν ακόμα μεγαλύτερη συρρίκνωση το 2009, της τάξης του 18 %.
Συνεπώς, οι στόχοι που τέθηκαν τον προηγούμενο Δεκέμβριο στα πλαίσια του κοινοτικού προγράμματος στήριξης του ισοζυγίου πληρωμών, δηλαδή 5,3 % του ΑΕΠ το 2009, 4,9 % του ΑΕΠ το 2010 και κάτω από 3 % το 2011 καθίστανται πλέον μη ρεαλιστικοί. Εντούτοις, η υπέρβαση της τιμής αναφοράς δεν μπορεί να θεωρηθεί προσωρινή. Σύμφωνα με τις εαρινές προβλέψεις των υπηρεσιών της Επιτροπής, λαμβανομένων υπόψη των δημοσιονομικών μέτρων για το 2009 με βάση μόνον τις τροποποιήσεις που εγκρίθηκαν τον Δεκέμβριο του 2008, το έλλειμμα αναμένεται ότι θα διευρυνθεί από το 4,0 % του ΑΕΠ το 2008 στο 11,1 % του ΑΕΠ το 2009 και, με την παραδοχή της μη αλλαγής πολιτικής, θα επιδεινωθεί περαιτέρω στο 13,6 % του ΑΕΠ το 2010. Μετά την έγκριση της δέσμης νέων μέτρων εξυγίανσης από τις λεττονικές αρχές τον Ιούνιο του 2009 και την εξαγγελία περαιτέρω προγραμμάτων εξυγίανσης από τις αρχές για το 2010, και υπό την προϋπόθεση της πλήρους εφαρμογής τους, το έλλειμμα του ευρύτερου δημόσιου τομέα ενδέχεται να ανέλθει περίπου στο 10 % του ΑΕΠ το 2009, το 8,5 % το 2010 και το 6 % το 2011 (4). Επομένως, αν και η υπέρβαση του ελλείμματος του 2008 σε σχέση με την αξία αναφοράς φαίνεται ότι είναι έκτακτη, το έλλειμμα δεν είναι παραπλήσιο της τιμής αναφοράς και η υπέρβαση δεν μπορεί να θεωρηθεί προσωρινή. Αυτό σημαίνει ότι το κριτήριο του ελλείμματος που ορίζει η συνθήκη δεν πληρούται.
(8)
Το ακαθάριστο χρέος του ευρύτερου δημόσιου τομέα ανήλθε σε 19,5 % του ΑΕΠ το 2008 και παραμένει χαμηλότερο από την τιμή αναφοράς του 60 % του ΑΕΠ. Ωστόσο, προβλέπεται να ακολουθήσει τάση ταχείας αύξησης (σύμφωνα με τις εαρινές προβλέψεις των υπηρεσιών της Επιτροπής, αναμένεται να ανέλθει στο 34,1 % του ΑΕΠ το 2009 και στο 50,1 % του ΑΕΠ το 2010, με την παραδοχή ότι θα απορροφηθεί πλήρως η διεθνής οικονομική συνδρομή που χορηγείται στη Λεττονία έως το 2011). Λαμβανομένων υπόψη των νέων μέτρων εξυγίανσης που εγκρίθηκαν τον Ιούνιο του 2009 και των περαιτέρω προγραμμάτων εξυγίανσης που εξαγγέλθηκαν από τις αρχές για το 2010-12, και ανάλογα με το εάν και κατά πόσον η κυβέρνηση θα προσφύγει σε επιπλέον δανεισμό για να αντιμετωπίσει τις ανάγκες σταθεροποίησης του χρηματοπιστωτικού τομέα, ο δείκτης ακαθάριστου χρέους ενδέχεται να αυξηθεί πάνω από την τιμή αναφοράς του 60 % του ΑΕΠ το 2012, ακόμη και αν ληφθούν επαρκή διορθωτικά μέτρα.
(9)
Θα συνεκτιμηθεί ο δημοσιονομικός αντίκτυπος της μεταρρύθμισης του συνταξιοδοτικού συστήματος, το οποίο θέσπισε η λεττονική κυβέρνηση όσον αφορά τον πλήρως κεφαλαιοποιητικό πυλώνα, σύμφωνα με τις διατάξεις του συμφώνου σταθερότητας και ανάπτυξης. Μολονότι η εφαρμογή αυτών των μεταρρυθμίσεων οδηγεί σε προσωρινή επιδείνωση της δημοσιονομικής θέσης, βελτιώνεται σαφώς η μακροπρόθεσμη διατηρησιμότητα των δημόσιων οικονομικών. Βάσει των εκτιμήσεων των υπηρεσιών της Επιτροπής, το συνολικό κόστος της εν λόγω μεταρρύθμισης ανέρχεται σε 1,6 % του ΑΕΠ το 2008 και, λόγω της προσωρινής μείωσης των εισφορών από 8,0 % σε 2,0 %, σε - 0,4 % το 2009 και το 2010. Ο συντελεστής εισφορών κοινωνικής ασφάλισης που μεταφέρονται στον πλήρως κεφαλαιοποιητικό δεύτερο πυλώνα προβλέπεται να αυξηθεί σε 4 % το 2011 και σε 6 % το 2012, με αποτέλεσμα το συνολικό κόστος της μεταρρύθμισης να αυξηθεί, το 2011-2012, σε 0,8 και 1,2 ποσοστιαίες μονάδες του ΑΕΠ, αντιστοίχως. Όπως ορίζει το σύμφωνο σταθερότητας και ανάπτυξης, οι παράγοντες αυτοί μπορούν να ληφθούν υπόψη σε γραμμική φθίνουσα βάση για μεταβατική περίοδο και μόνον εφόσον το έλλειμμα παραμένει παραπλήσιο της τιμής αναφοράς. Δεδομένου ότι, το 2008, το έλλειμμα δεν ήταν παραπλήσιο της τιμής αναφοράς και ότι, για το 2009 και το 2010, κατά τις προβλέψεις των υπηρεσιών της Επιτροπής το έλλειμμα εξακολουθεί να μην είναι παραπλήσιο της τιμής αναφοράς, το κόστος της μεταρρύθμισης του συνταξιοδοτικού συστήματος δεν μπορεί να ληφθεί υπόψη.
(10)
Σύμφωνα με το άρθρο 2 παράγραφος 4 του κανονισμού (ΕΚ) αριθ. 1467/97, «σχετικοί παράγοντες» μπορούν να ληφθούν υπόψη στη διαδικασία που οδηγεί σε απόφαση του Συμβουλίου σχετικά με την ύπαρξη υπερβολικού ελλείμματος, σύμφωνα με το άρθρο 104 παράγραφος 6 της συνθήκης, μόνον εφόσον πληρούται πλήρως η διπλή προϋπόθεση - δηλαδή ότι το έλλειμμα παραμένει κοντά στην τιμή αναφοράς και η υπέρβαση της τιμής αναφοράς είναι προσωρινή. Στην περίπτωση της Λεττονίας, η διπλή αυτή προϋπόθεση δεν πληρούται. Κατά συνέπεια, δεν λαμβάνονται υπόψη σχετικοί παράγοντες στη διαδικασία που οδηγεί στην παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από τη συνολική αξιολόγηση προκύπτει η ύπαρξη υπερβολικού ελλείμματος στη Λεττονία.
Άρθρο 2
Η παρούσα απόφαση απευθύνεται στη Δημοκρατία της Λεττονίας.
Βρυξέλλες, 7 Ιουλίου 2009.

Labels: 2
18